- 'Savner du opmærksomhed. Så kom, så kom. Jeg giver dig opmærksomhed’, ’fuck et andet sted hen’ og ’fuck dig og fuck din kundeservice’.

Det var nogle af de mindre pæne gloser en ung, mandlig passager i weekenden blev udsat for af en billetkontrollør i Københavns Metro.

Episoden udspillede sig lørdag nat omkring kl 2.30, da Milo Bech sammen med et par venner er på vej hjem fra byen. Det verbale overfald fra kontrolløren skete, efter at Milo Bech havde henvendt sig til en kvindelig medpassager, der var ved at få skrevet en afgift af selvsamme kontrollør.

- Jeg går hen til pigen for at sige til hende, at han ikke må røre hende eller holde hende tilbage. Kontrolløren havde ikke fat i hende, men han var meget aggressiv og pigen græd. Så flipper han ud på mig for at komme derhen, hvor jeg så beder ham om at slappe af. Så går jeg tilbage og sætter mig, og han kommer så hen og begynder at råbe ad mig, som man kan se på videoen, siger Milo Bech til TV 2.

- Han burde ikke arbejde

På sin Youtube-profil har han offentliggjort videoen fra optrinnet, som blev optaget af en af Milo Bechs venner.

Til at starte med kræver kontrolløren i et hidsigt tonefald om at få Milo Bechs navn, men Milo Bech afviser at give det, da han har en gyldig billet, og derefter tager skænderiet fart med kontrolløren som den mest højlydte part. Kort tid senere stiger han ud af toget på Nørreport Station og efterlader Milo Bech og hans venner måbende tilbage.

- Jeg var ikke beruset og provokerende, som fulde mennesker kan være. Jeg var meget rolig, siger Milo Bech.

- Sådan en person burde jo ikke arbejde i et service-fag.

Metro Service: Vi beklager

Udover at offentliggøre videoen på Youtube har Milo Bech også sendt den til Metro Service, der har ansvaret for selskabets kontrollører.

Hos Metro Service har man set videoen og kommunikationschef Jette Clausen beklager den behandling Milo Bech har fået.

- Vi har selvfølgelig sagt undskyld, og det er bestemt ikke en tone, vi normalt har. Vi skal selvfølgelig have den pågældende steward ind til en samtale, da den opførsel ikke lever op til vores regler. Det er en kedelig sag, som vi gerne ville være foruden, siger Jette Clausen til TV 2.

- Vores stewarder gennemgår en tre måneders uddannelse, hvor de får træning i konflikthåndtering og god service, og vores arbejde på den front har heldigvis medført, at vi har faldende antal verbale og fysiske overfald mod vores stewarder, siger hun.

Metro Service har mandag morgen skrevet til Milo Bech på Facebook og undskyldt episoden. Du kan se beskeden herunder: